정조 23년
己未五月初九日辰時上御熙政堂大臣備局堂上引見御史同爲入侍時行都承旨李集斗右副承旨沈象奎同副承旨李魯春記事官金啓溫事變假注書弼聖賚記事官李存秀洪奭周左議政李秉模右議政李時秀行工曹判書鄭民始行兵曹判書金文淳行刑曹判書趙尙鎭行大護軍李邦一戶曹判書趙鎭寬禮曹判書徐龍輔同中樞徐有大行護軍申大顯李漢豐吏曹參判李書九校理金履載執義曺允遂湖西暗行御史申絢以次進伏訖秉模等曰今日朝有霧氣日間聖體若何上曰一樣矣秉模等曰寢睡水剌之節何如上曰今夜頗不得穩寢矣秉模曰昨日夜氣有以爲甚熱者而臣則不知其熱矣上曰雨澤之尙閟甚可悶也漢南諸邑則民情似遑急祈雨一事宜不容少緩而必待營下之先設然後各邑設行故或不免後時今則旣有渴急之處不必遲待巡營之始設先自漢南諸邑設行似合於懋實之政矣秉模曰旣甚渴急則何必以營下之不設爲拘而亦或有各邑先行之例矣上曰畿邑揚抱之間似稍優於漢南矣秉模曰漢北似稍優而大抵田穀得雨處優可免歉其未得雨處則如春牟今雖得雨似亦後時畓農則秧坂或多乾燥而移秧處亦方待雨若於旬前後得雨則可以及時矣上曰今日之陰似亦非雨意矣再昨間似當得一霈而西北風有似逐雨此亦雨暘燠寒風不能時若而然今年似當無旱災太甚之慮而目下則悶然矣秉模曰近來人情少有旱澇則輒以爲已無可及常過於騷動矣上曰昨年亦有旱災而八月以後日氣調和能有食實之效大抵災則一也而旱災猶或勝於水災矣秉模曰大無之年則每多由於水災而西北則遇旱方能告稔云矣上曰西北農形聞果何如云耶秉模曰北關則自庚戌以後每歲登稔今年亦稍勝於他道而日前聞於自西上來者則西路亦姑未得雨而各穀則不至受損云矣上曰下直守令入侍聖賚承命出傳與益山郡守林秉遠咸興判官金基豐偕入進伏秉模等曰王大妃殿氣候若何上曰一樣矣秉模等曰惠慶宮氣候若何上曰一樣矣上曰御史讀奏書啓也絢讀奏至平澤縣監柳相文事上曰本邑宰牛之狼藉匪今斯今云何故然耶文淳曰該邑古有牛黃進上故仍以爲例遂至於屠禁之蕩然云矣絢曰平澤一邑如此故他邑以此效尤云矣至泰安郡守李宗海事上曰本倅治績果不可仍寘耶絢曰泰安本是僻邑故人心頗淳厚而吏習極爲狡悍爲守宰者或柔善不能束濕則每易於見瞞以是之故百弊俱生該倅則似難責之以束下之政矣至洪州牧使金履鎬事上曰昨有催促下送之命矣果已下去云耶書九曰昨已嚴飭矣上曰下送後卽爲草記可也絢讀書啓訖書九曰卽伏見忠淸道暗行御史申絢書啓則本道沿路守令中公州判官金箕應以補役廳不足之數襲謬橫徵抄飢過精賑口多漏戢束太疎鄕所之監賑外倉者討食站舍春初恤典全不擧行一境之民元不知有朝飭目見浮黃之人宛轉道路而居民互相推擠莫肯有於我館之意爲辭諸條論列俱屬不治至於病民救恤之若是慢忽尤爲駭然而昨因湖南御史書啓已爲罷拿令該府待其拿來一體嚴問定罪何如上曰依爲之別單中亦有論列條件大臣之意何如秉模曰補役廳事纔已稟處而春初輪症時如傷若保之敎八路生靈孰不感泣身在分憂之任縱未能躬行村閭弔死問疾亦豈敢初不布諭至使邑村之民皆謂之元無是事乎該判官諸般不治之罪比諸此一款皆屬餘事而營下邑擧行之如此道臣獨不聞知乎論其孤負焉逭重勘而大賑之餘遞易亦關民弊爲先從重推考至於行路病人之推諉越視尤豈非大關風俗乎別單所謂官飭之無素可以推知云者言甚切實不可只飭已現發之公州而已以此覆奏行會諸道俾以該倅之罪各作自警之箴何如時秀曰有病者之顧恤救療奚間於邑民與行旅乎朝家德意屢勤提飭不善對揚之道臣守令豈可無罪乎上曰依爲之不可問備而止道伯越俸一等可也出擧條書九曰栍邑中平澤縣監柳相文以抄戶之時稍實面尤甚戶之漏賑尤甚里之次戶之濫抄不能詳審稱停已決之訟或多翻改皆以家近行囑爲疑牛禁蕩然一日屠牛至於數隻若當場市之日則加倍其數歲時俗節尤無限節爲辭泰安郡守李宗海以專欠剛斷操縱常由胥吏抄飢之時當入而見漏不當入而見抄者亦多飢民泣訴官門吏隷自外揮却而矇若不知糶糴斂散斗有大小牛禁徵贖非出嚴法懲勵之意民訟滯囚多爲吏胥誅求之地而官屬之興販於魚鹽之場防結於富室之戶一不禁斷爲辭兩邑守令賑政糴政俱甚無狀牛禁之解弛亦極可駭而至於犯屠之徵贖雖自監營照律科罪易生民弊況列邑之無檢律而私自收贖其爲蔑法莫甚於此先從現發處不可不別般勘罪竝爲先罷黜令該府拿問嚴勘何如上曰依爲之別單中亦有牛禁一條卿等之意何如同爲稟處可也秉模曰牛禁自是國之常典而其弛其嚴惟在營邑奉法之如何苟使官長守法則外村之民自當不令而行設有間間所犯此與釀酒之無時間斷有異一境之內雖曰稍廣以時糾察自有其道至若老病之牛區處亦無難事雖不遠致官門親自看審亦豈無分別虛實之方乎所謂徵贖卽是最下之法不忍之政鄕民産業能有數隻牛者絶稀矣一朝橫罹而納贖則便敗其産念之及此實爲矜惻營贖固已不韙邑贖尤係法外矣大抵列邑每以固有之令典看作難行之科條弛者以任置爲能事所謂申嚴者又不以其法往往民無所措手無論弛與不弛俱爲說弊之資致煩聰聽寧不慨惋之甚乎將此辭意更飭諸道而此不必謄關列邑以致各煩傳令反惹民間之眩惑面諭守令俾各曉然於如是之爲奉法如彼之爲不法恐爲要道以此意一體分付繡啓旣以所過諸邑之無不狼藉犯禁爲言湖西道臣爲先從重推考何如上曰依爲之時秀曰牛禁一事自是法典所載近稍申嚴已見其效孳畜繁殖耕作無憂道臣守令若知奉法則豈敢懈弛乎繡啓論列如此不可不更加嚴飭矣上曰依爲之大抵久當益知勤怠姑不別般處分而柳相文李宗海等以牛禁事罷拿則能守法不擾五載居官如一日者聞於前後繡衣之說筵臣之言無不以此倅爲諸路諸倅之最且其治績亦甚表著云欲使賞罰竝行宜施嘉奬之典咸平縣監金箕憲三南郡守中待窠陞擬可也出擧條書九曰本道沿路守令中藍浦縣監李潢以一病支離六朔廢務抄飢分還無以躬檢設粥給糧專委吏鄕以稍實之邑有浮黃之類爲辭病旣妨務有難仍置罷黜何如上曰依爲之出擧條書九曰成歡察訪姜世膺以借隣用棍爲辭郵官之法外用棍極爲駭然罷黜何如上曰嶺外之人不嫺體例而然與不治有間爲先推考別單中驛弊大臣亦爲稟處可也秉模曰書啓中亦陳驛弊以爲近來驛民之不願受糶者自本官勒給實有難支之端旣有驛還而又受邑還當秋備納可知絶艱此後驛民勿給邑還陽城加川驛上距迎華驛七十里下距成歡驛三十里而所謂加川僻在路東近十里凡時急傳命多不及時依民願移站於振威邑內事也驛路凋弊未有甚於近來而旣有驛還又給邑還以致難支之境者尤豈成說乎雖以昨年言之本道穀簿無以排還至請他道之穀則以此不敷之還勒給於不願受之驛民誠莫曉其故關飭道臣邑自邑驛自驛永勿勒給事嚴加定式如當歉歲驛還不足以接濟則必待該驛論報巡營始許邑還之意一體分付加川驛移站事往復京畿道臣詳知便否後稟處似好故敢此仰達矣上曰依爲之出擧條上曰驛弊事言端旣發而向與畿伯亦有所云云矣五驛之弊方欲釐正勅行及使行時入把馬數量宜除減而兩西諸驛因此而亦皆一體釐弊則豈不好耶戶判關問該道從長議決可也時秀曰他道則只一郵官爲差員而海西則諸驛察訪皆爲差員此亦爲弊之一端矣上曰此亦同爲關問釐弊好矣民始曰兩西則勅行時皆用土産馬不用㺚馬故諸驛難於入把其不用㺚馬之意蓋欲示其嚴邊禁而關西亦有開市則雖用㺚馬有何妨乎鎭寬曰勅行出來時好乘土産故㺚馬則初不入把云矣上曰然則上副勅數人外亦何必盡用土産馬乎書九曰栍邑中牙山縣監洪章輔以設賑之時穀不簸揚粥甚稀淡爲辭本道沿路守令中沔川郡守朴趾源以聽訟有謗爲辭全義縣監李應燁以巽軟之性難防奸猾之恣橫聽理之際不免請囑之潛行爲辭恩津縣監李義敎以束濕宜勉益嚴爲辭京畿沿路守令中華城判官金思羲以宜勉戢束爲辭果川縣監金鋼以簽丁或擾於推呼爲辭而繡衣論列雖有疵貶間多褒語竝姑先推考何如上曰依爲之出擧條書九曰監司李泰永以寬平之治不尙嚴威營邑相安吏民俱便對揚德意悉心賑政爲辭而道臣體重勿論其餘本道及京畿沿路守令察訪等別無優異之績亦無顯著之疵竝置之閫帥中軍營將邊將等令兵曹稟處何如上曰依爲之今番兩湖繡衣之還朝也或多倖逭於勘罪者以其數遞之爲弊民邑贖愆猶勝於生手也至於尤不堪任者亦旣勘罪則其外有聲績者須施嘉奬之擧可以勸他近來褒啓守令之不爲論賞便成謬例亦不當若此保寧縣監韓永逵新譽優於前績庇仁縣監李元八譽聲亦符治績云稔聞其治今尤可驗豈非可嘉之甚乎待滿瓜以爲別般陞遷調用之地舒川郡守李儒燁治績亦與兩倅相似云仍其窠瓜前勿遞待限滿陞遷德山縣監林淳浩之向來恤典旣云誠勤而公州判官金箕應勘罪之後當示弦韋之擧陞敍禮山縣監金魯應結城縣監徐應輔亦云善治上弦弓一張賜給可也出擧條上曰與我共理其惟良二千石守宰之職所係甚重唐時亦有殿柱帖名之規故在我肅廟朝有代柱帖先朝以五考五上賑邑繡啓純褒之人載之官案懸註錄入以備考閱近則此例久廢不行自吏曹考見已例以爲復舊規之道好矣文淳曰公州中軍柳鎭曄災年接濟多資城餉而入倉之穀半被倉屬幻弄耗縮及當分餉一切闔眼計石出給斛內不實一石受出者多不滿十斗少或至七八斗爲辭中軍所管卽是軍餉一事而糶糴之際專委下屬矇未覺察者事極駭然罷黜何如上曰依爲之別單中城餉一款大臣仍爲稟處可也秉模曰別單所論與書啓別無異同而仍以城餉多數所在處中軍僉使勿拘常格另加擇差爲請矣城餉何處不重而雙樹城餉尤爲自別本道所恃亦在此穀該中軍之矇不察飭誠極可駭而所謂勿拘常格者亦不過擇人之謂也此後差遣各別另揀之意分付該曹如有不堪任者道臣這卽論黜因循任他以致城餉之一向疎虞則竝與道臣譴責之意分付恐宜矣上曰依爲之出擧條文淳曰忠淸水使具明遠以松禁頗弛宜勉申嚴爲辭其常時不能嚴飭之失不可無警爲先從重推考何如上曰依爲之別單中又有松政一事大臣亦爲稟處可也秉模曰取考別單則以爲沿海封山常因監色之憑藉犯斫日以稀疎而以安眠島言之泰安所管松田春間失火處長廣爲四十餘把雖無大木之被災此等之弊如非樵牧狼藉偶然失火則必是奸猾設計故爲縱火當該帥臣及地方官難免重責亦宜申明嚴飭云矣本道松田之所恃惟在安眠一島而此而蕩然則其將何恃大抵松田之蟊賊水閫之裨校本邑之監色是耳此果無犯則民安敢肆然偸斫松何至日就稀疎乎該水使在任旣久而不察如此論其溺職罷拿猶輕姑以贖愆之意更加警飭而若但多發裨校一番恐喝徒作渠輩受賂之資則所謂賂物亦不過潛斫而辦備而已有何一分效益哉擧行形止申禁方略使之論理報來仍以此覆奏行會諸道水閫以爲遍考勤慢另行黜陟之地何如上曰依爲之向聞沈判府言安眠一島之民困於水營之侵徵不一而足以至所屬諸島亦無不被其害所謂憑藉之端進上生鰒爲甚云年來供鰒除減何如則敢於此條容奸乎欲待右相將爲回啓之嶺鰒事同爲處分今日旣發言端當先爲下敎矣以供鰒點退昨年至有島民之被棍於裨屬而致斃云其委折自廟堂爲先嚴關該閫使之首實報司後草記而今年則該閫以鰒爲名者雖一箇半箇勿爲封進若此而所謂營屬現影於各島近處依舊討索而摘發於來頭繡行則當該不飭之帥臣拿致王府照律施以禁錮之律爲先以此嚴飭道帥臣而時帥臣之罪不可以尋常罷拿勘處使之圖所以贖罪之方可也出擧條文淳曰洪州營將沈公燁公州營將兪碩柱安興僉使李漢斗俱無表異之績且無顯著之疵竝姑置之何如上曰依爲之營將等治績果何如自有更爲考察於來頭繡衣之道爲先令帥臣果不侵民果不肥己與否使之狀聞萬一拘於顔私致有相左當該帥臣焉逭重勘乎以此嚴飭可也出擧條上曰古則推考體重故緘辭公事中至書承旨之長銜若因推考而照律則亦或至於重勘矣昔在先朝每令承宣讀奏許多公事而讀奏之時多有只擧其梗槪者獨前禮判黃昇源爲承旨時雪夜窓外讀奏推考緘辭至於屢度而不遺一字此予常所以歎服者先朝時承旨則常以讀奏公事爲職故如故承旨林鼎遠雖拙於筆劃而特以善於讀奏之故長入銀臺至於近日則爲承宣者居家旣不讀書而入侍時讀奏亦皆不爲此亦漸不如古而然矣仍敎曰別單竝爲回啓仍行次對可也秉模曰卽見忠淸道暗行御史申絢書啓別單則其一湖西昨年年事雖云三南之尤甚登熟之田則或多倍收於常年不至爲大歉之年又況蠲減相續偏被聖渥以臣所經歷觀之絶無一人捐瘠列邑賑政亦無不極力奉行而至於還政則穅秕之米虛殼之租彌縫石數無以爲農糧分給之時不復改量此實列邑通同之患雖當大無之歲蕩減停退之外所捧之穀必以精實石給一款嚴加禁斷事也歉歲守令每多專力於賑穀至於還政反以餘事治之根本之農民因此失業故前後朝飭不啻申嚴而繡啓論列又如此列邑事寧不寒心分付道臣此後設賑之歲如以還政之不實現發則賑政雖善切勿以此寬恕與不善賑之守令同爲重勘之意不爲改量以石分給之弊一體各別嚴飭何如上曰右相之意何如時秀曰災歲守令之善爲治者賑民接濟之外尤致力於還民蓋爲還分或疎則農作不實故也此一事不但湖西一道似當竝飭於諸道矣秉模曰諸道此弊果無異同一竝嚴飭何如上曰依爲之出擧條秉模曰其一災歲還穀之分數停退實是朝家惠澤而奸胥猾吏夤緣舞弄多石受食者常借民戶停退之時所借之戶呼富作貧低昂其間多歸官屬少及民間而來歲將捧變幻新舊混淆分數民雖盡納吏則自如畢竟以最久條蕩減乃已此後若當災歲難捧之類雖或從略蕩減更勿停退事也停退之弊不一其端故古亦有寧蕩減無停退之論蓋所以甚言停退之弊而非謂以蕩減而代停退也著爲一定之法終有所難便矣上曰右相之意何如時秀曰災歲停退之不如蕩減自前議者非一而蓋非但爲公穀之日以耗縮也年久之後吏緣爲奸本欲利民而反或貽害於民故也然災荒亦有淺深蕩減有難夥多每有不得不停退之時恐不可硬定一切之法矣上曰戶惠堂亦陳所見可也民始曰停退固有民弊而蕩減亦是難繼之道近來停退之外又有未捧者摠計其數極爲夥多豈可盡爲蕩減乎恐不可輕議矣鎭寬曰災年停退之法雖不昉於古而若當準捧之無由蕩減之不可則斟酌兩間不得不爲停退之擧蓋其寬緩不迫實爲慈惠之政年久之後豈能無奸弊而此非法之不善卽官長之未能杜奸也恐難以此而去此法矣秉模曰諸議如此姑爲置之何如上曰依爲之出擧條秉模曰其一天安每歲常賦之外結斂二十餘文戶斂亦近二十文而戶斂錢用於人夫雇立結斂錢用於馬匹馱價矣蓋本邑前有數千兩存本取利之錢物以爲夫馬雇貰之用而漸次減縮創此新規今爲數十年之久而今年則以歲饑使之待秋以穀代納公州以詳定米場稅錢之屬屬之補役廳以防民役其數爲萬餘兩七八年內犯用漸廣看作私庫秋冬之間錢已告乏則量其所入分數戶斂分付道臣從長釐革前後守宰亦不可無警事也結戶之科外徵斂在所痛禁而況此天安則本有雇貰之用而中間減縮近出新規云年年如此民安得不困至於公州之補役廳實是公民休戚所關而公私之用界限不明以致出入之不相當畢竟戶斂歸於民間他邑尙不可如此況在營下之邑乎今已登聞之後不可不大加釐正嚴飭道臣竝與天安事一體査實一一蘇救兩邑作俑之守令指名現告拿問嚴勘何如上曰依爲之出擧條秉模曰其一本道沿海之邑穀價常貴故自前營耗作錢偏多於沿海以致倉穀之漸爲零星而分穀之時無以排巡必使移轉受食於穀多之邑沿民至切之弊無過於斯申飭道臣沿海穀多邑限年勿爲作錢而移劃於山郡穀多爲弊之邑事也沿邑作錢之弊何道不然而近因定式穀簿移換不得自本道擅便當年耗條之外雖欲多作錢勢似末由矣上曰兵判曾經道伯亦陳所見可也文淳曰在前山郡穀多之弊實由於各樣作錢之多從沿邑發賣矣年前定式之後諸道此弊似不至如前而繡啓論列旣如此更加申飭一從各其邑所在耗條實數而發賣毋或違越則可無山沿偏多偏少之弊矣秉模曰營穀之在沿邑者幾何當年營作錢之爲幾何爲先關問道臣後稟處何如上曰依爲之出擧條上曰華城諸條之弊繡衣別單中頗有所言卿等看詳覆奏可也五邑軍制節目何至今不爲釐正耶書九曰節目中旅帥隊長之制今當添入而內使病姑未愈不得釐正故亦未及頒布矣上曰節目釐正之尙今遲滯是豈成說內使病勢雖未差復必令數日內先草其梗槪以爲頒布之地也秉模曰繡啓中所論華城事宜合爲六條而此則謄送該留守處爛加講究待其上來臣等更爲面商後稟處何如上曰依爲之能言華城諸條弊端甚爲勤渠深得繡衣之體此人自在抄啓時知予本意之所在以是奉使出外先自華城弊瘼竭論不諱豈不可嘉之甚乎若使人人曉得此義欲言營邑之弊者必言華城則華城之民日有樂利將見熙皞含哺之俗此繡衣當先施賞以勸後人御史申絢內下上弦弓一張賜給可也出擧條上曰事關華城固予所盡誠處而城郭宮室之不得不壯其觀瞻蓋亦有意存焉然而見之者之或以爲過旣非異事至於節目間措置之諸節亦安能保其盡善則苟有所見何害其隨事盡言乎雖大於此之事固無不可言之義則語到此事必樂聞而虛受如任長源者亦皆優容假借然後予所以歸美於昔年卿等所以歸美於予者亶在於此一着矣況洞開不諱之門俾得人人盡言豈不好哉今此繡啓之於華城弊端歷擧無隱者甚可嘉也至於壯營設置固出於倣古制而亦是近俗所創見之事則人之云云亦無足怪矣民始曰此等處若果平心說去則臣等亦豈不樂聞而每以不平坦之意架作不成說之說如任長源之疏其旨意豈止就事論事而已乎至於繡啓不過爲隨聞說弊則如此等之言顧何傷乎上曰假使其言不止於就事論事亦何妨也在昔宮房爲弊之時言事之臣每以語及宮房爲難事今之壯營正如是矣故參判李匡德曾爲完伯時以乾止山折受事有所啓聞爭執而乾止係是道臣守護之地則今之壯營亦何敢議到於此等處乎宮房之有勢蓋可想見矣民始曰在前峽邑之弊專由於宮房之折受而無論某處有請必得至於壯營則一欲設屯輒又見失何可與宮房同日而論乎上曰繡啓別單中六條有司堂上謄送一本於該留守仍令催促上來後大臣會于本司商議稟處而雖値齋日事關華城者當爲酬應矣秉模曰他無稟處之事矣上曰每當召接卿等輒因稟處之委積未暇從容議論日前賓筵欲問前吏判去就而適會忘却追遣史官問來矣前吏判之疏於禮無據本不當曲循而惟予御極以來事關莫重隨處銘心不敢小小放過於別嫌明微之際而至於己酉緬服一事在予自當別論以至切之情行義起之禮而至有數三儒生異同之說予則謂其時之以爲當然而承順者亦是也以爲不當然而云云者亦未可謂非也予之至情旣如是故推以絜矩之義己之所欲有難不施於人此所以批旨之初不牢拒而伊日問議之後又卽體諒者也然而古人之追服守墓者朝廷或有不奪情之時而亦豈可因此而人人追服人人守墓乎若於此後同一地處者皆欲以前吏判之事援而爲例則豈可每每曲副乎且重臣之父故相亦似曾於緬服時行公則在重臣眞所謂吾先公之未嘗行者以故相之孝友天至尙且如此則重臣此疏尤豈無如何之嫌乎借使必欲遂誠自可有方便可爲之道焉用文爲而必至於如是陳章乎秉模曰古之以孝見稱與以山林自處者亦未嘗以此爲嫌則重臣疏擧可謂過矣而此後則尤豈可援而爲例乎時秀曰臣則驟見其疏而初不以爲過矣及承聖敎乃知故相之亦曾行公則重臣之疏可謂未深思量矣上曰故相之緬制後行公與否果有詳知者乎時秀曰故相之曾行緬禮臣果知之而其曾行公與否則未能記得矣上曰冢宰體重而旣以此至於陳疏則不得不許之而決不可以此爲例矣筵退後卿等以此筵敎詳報於重臣可也集斗曰外議亦以吏判處義爲過故今日堂疏到院而以齋日之故退却不捧矣上曰堂疏旣曰言事則豈可退却雖以齋日留院豈可還持去乎大抵玉堂聯箚卽古例而向者儒臣之始以聯疏終又陳箚者又近於一事再呈故果令勿捧以至徑出而遭譴至於兩司聯箚則先朝禁令至嚴故近來則嚴加防禁雖以中古以來疏箚錄見之除非如都憲之秩高者外何嘗有所謂臺箚者乎堂箚則本自體重例不得經宿後賜批而近因設禁數事雖或還給旣曰言事則無論箚與疏豈可諉以齋日無難退却乎今日堂疏旣曰因此事而有言則卽亦目下當言之事近日朝廷之上若能隨事論事人人盡言則吾國其庶矣儒臣旣登筵席何日之呈疏何故之退却詳陳可也履載曰再昨呈疏則承旨以爲齋日不可捧納而且以爲語有未安處故不得入啓今日又爲來呈則又以爲疏辭之涉於張皇以此持難而仍有賓對之命故方擬於筵席陳達矣上曰堂疏事面何如而承宣豈可以張皇等語無難退却而其不爲留院者何故也集斗曰除非堂箚臺疏則不得留院云矣上曰古則雖庶官之疏旣曰言事則必皆留院所謂堂疏之無留院必亦近例設令近例如是只當姑爲退却而已何可以張皇等語干涉於其間乎秉模曰此則儒臣似當請罪承宣矣履載曰臣以前吏曹判書金載瓚許遞事再昨陳疏矣伊日坐直承旨南公轍李翊模謂値齋日且以疏中遣辭之有未穩不爲捧納故今日更爲來呈則自政院又復如前退却堂疏言事與他有異如是阻搪有關後弊臣謂當該承旨竝從重推考宜矣上曰近來雖因不得不然之事會又不得不旣呈還給如此之際玉堂疏箚體貌之不尊誠有後弊之慮至於今番事承旨擧措極爲駭然推考輕矣大臣之意何如秉模曰玉堂言事之疏事體何如而政院之連爲退却大關後弊當該承旨竝施罷職之典恐不可已矣時秀曰臣意亦與左議政所奏無異矣上曰名以言事疏承旨之如是操縱旣有壅蔽之嫌又失出納之責依爲之非職掌所關而干預疏事越俎甚矣當該承旨南公轍施以不敍之典可也出擧條秉模曰玉堂言事之疏政院無難退却則縱未及卽地箚論今値登筵之會但請問備者未免損體當該玉堂從重推考何如上曰依爲之出擧條命書榻敎曰玉堂金履載上疏入之聖賚承命出持入象奎讀奏上曰此疏命意甚好而引經據義文亦可觀矣秉模曰伊日臣等見未及此而堂疏所論果有意見矣命書玉堂金履載疏批命大臣就座御史先退文淳曰營將中軍滿二十朔後始爲內遷事曾有筵稟定式矣今夏都政營將中軍姑無滿二十朔處雖未滿一二朔者推移遷擬何如上曰依爲之出擧條大顯曰各營門所納各道保米太之毋得濫捧事前後飭敎寔出於軫恤軍民之盛意則各邑守令惕念奉行之不暇而昨年又自臣營一依舟橋定式施行之意申明關飭於湖南海西軍保所在列邑及其收捧之時分遣將校抽栍探察則大抵收捧之法邑各不同之中靈光長興靈岩南平海州金川等六邑所捧斗升之濫觴比前無減此皆由於守令之不思所以對揚德意一任鄕色全不察飭而然揆以紀綱萬萬寒心當該六邑守令令該府捧現告拿問處之至於興陽樂安順天昌平羅州礪山海南珍島康津延安白川等十一邑所捧雖有濫觴之差殊其爲違法則一也而許多守令有難一例重勘亦不可任置竝從重推考恐不可已矣漢豐曰臣營保米亦於昨秋依筵敎以減捧之意行會諸邑矣今春送校廉探則列邑擧皆襲謬無一減捧而其中長城靈岩海州平山等邑非徒比前無減較諸他邑又有斗升之加濫擧行尤萬萬寒心該守令竝令該府捧現告拿問處之其外羅州原州礪山延安益山白川金川金溝井邑高敞等十邑守令其收捧之濫雖與四邑有間亦不可無責爲先從重推考姑觀明年勤慢別爲論勘何如上曰奚特現發數邑而已其所爲弊無邑不然且聞舟橋船人輩操縱行惡以致小民之加納云宮納營納之稅船添載雖是事目所載而丙申以後宮納竝屬戶曹自戶曹分給至於營納則或慮放料時難處至今依前添載矣苟欲操切外邑之濫捧與船人之作弊惟在卿等察飭之如何以此着念此後卿等更加探察或有犯科者該邑守令論勘之外該道道臣舟橋堂上亦令廟堂論責可也出擧條漢豐曰臣於向日待罪秋曹時適當一訟則訟隻乃是前府使成大中而其所推之錢以彼隻之至貧難辦未及推給矣臣替直之後大中之子前主簿海應來見臣謂以扶抑訟理趁不推給侵逼困說無復餘地而至令臣替徵其錢臣猥叨詞訟之任受侮至此臣固萬萬惶恐而身爲訟隻徵錢訟官事未前聞大關紀綱前主簿成海應令該府拿問處之何如上曰依爲之紀綱所在寧有如許駭妄之人乎爲先令該府今日開坐時嚴問捧口招以爲嚴繩之地可也出擧條命書榻敎曰今日政新除授金吾堂上待下批牌招察任又命書榻敎曰禁府堂上及守令未差之代令該曹口傳差出允遂曰今日値齋日合啓當以所懷而諫院不備不得爲之府啓以齋日亦不得爲所懷矣上曰此亦不一其例而齋日則亦不必爲所懷矣秉遠基豐進前上曰下去善爲之而宣諭七事除之也命次對先退仍命退諸臣以次退出